Τζέισον Καπόνο

Ο Τζέισον Καπόνο (γεννήθηκε 4 Φεβρουαρίου 1981) είναι Αμερικανός επαγγελματίας πρώην καλαθοσφαιριστής. Αγωνίστηκε με τον Παναθηναϊκό στο Ελληνικό πρωτάθλημα και την Ευρωλίγκα. Έχει ύψος 2,03 μέτρα και βάρος 98 κιλά και αγωνιζόταν ως σμολ φόργουορντ. Ήταν ο πρώτος παίκτης στην ιστορία του ΝΒΑ που υπήρξε στην πρώτη θέση σε ευστοχία τρίποντων σε δύο συνεχόμενες περιόδους, ενώ έχει κερδίσει επίσης το διαγωνισμό τρίποντων δύο φορές (2007, 2008). Το 2006 αναδείχθηκε πρωταθλητής ΝΒΑ με τους Μαϊάμι Χιτ.

 Ο Καπόνο έπαιξε κολεγιακό μπάσκετ στο Πανεπιστήμιο της Καλιφόρνιας, Λος Άντζελες (UCLA). Στο NBA άρχισε την καριέρα του με τους Κλίβελαντ Καβαλίερς, οι οποίοι τον επέλεξαν στο δεύτερο γύρο του Ντραφτ το 2003 ως 31ο συνολικά. Αργότερα έπαιξε για τους Σάρλοτ Μπόμπκατς. Το 2005 συμφώνησε με τους Μαϊάμι Χιτ, έχοντας για συμπαίκτες αθλητές όπως ο Ντουέιν Γουέιντ και ο Σακίλ Ο' Νιλ Με τους Χιτ την πρώτη του σεζόν κατέκτησε το πρωτάθλημα του ΝΒΑ, σε μια χρονιά που ο ίδιος πήρε μέρος σε 52 παιχνίδια (2 βασικός) με 4.1 πόντους και 39% μέσο όρο ανά αγώνα. Η επόμενη του χρονιά με την φανέλα των Χιτ ήταν από αριθμούς η καλύτερή του στο ΝΒΑ. Αγωνίστηκε σε 36 παιχνίδια βασικός (71 συνολικά) με 51% στα τρίποντα , ποσοστό που τον ανέδειξε πρώτο στο ΝΒΑ και 10 περίπου πόντους κατά μέσο όρο ανά αγώνα. Μάλιστα το 2007 κατέκτησε επίσης το διαγωνισμό τρίποντων στο All Star Game του ΝΒΑ. Το 2007 συμφώνησε με τους Τορόντο Ράπτορς, με την φανέλα των οποίων είχε δύο γεμάτες σεζόν με συνολικά 166 παιχνίδια (7.2 πόντους το 2007-08 & 8.2 πόντους το 2008-09) και σταθερά πολύ καλό ποσοστό στα τρίποντα (48% & 42%). Το σημαντικό για τον ίδιο όμως ήταν ότι κατάφερε να κερδίσει για δεύτερη συνεχόμενη χρονιά τον διαγωνισμό τριπόντων στο All Star Game. Εκείνη τη διετία ο Καπόνο θεωρούνταν ο καλύτερος σουτέρ του ΝΒΑ. Μετά από μια διετία στους Ράπτορς υπέγραψε στους Φιλαδέλφεια 76ers. Στις Σίξερς έμεινε για τρεις σεζόν έχοντας μέτρια πρώτη σεζόν από συμμετοχές και αριθμούς (57 παιχνίδια & 5.7 πόντους ανά παιχνίδι) ενώ και την επόμενη διετία παρουσίασε πτώση στην απόδοσή του. Το 2011, εντάχθηκε στους Λος Άντζελες Λέικερς του Κόμπι Μπράιαντ. Στο Λος Άντζελες και πήρε μέρος σε 27 αναμετρήσεις (2 πόντους μέσο όρο).Συνολικά αγωνίστηκε σε 509 ματς κανονικής περιόδου στο ΝΒΑ μετρώντας 6.7 πόντους, 1.3 ριμπάουντ και 1.7 ασίστ κατά μέσο όρο. Στις 16 Νοεμβρίου 2012, συμφώνησε με τον Παναθηναϊκό για να αγωνιστεί σε Ελληνικό Πρωτάθλημα και Ευρωλίγκα. Στους πράσινους ήρθε ωστόσο τον Δεκέμβριο του 2012, καθώς ο παίκτης αντιμετώπιζε κάποιο οικογενειακό πρόβλημα. Ντεμπούτο στην Ελλάδα έκανε κόντρα στον Πανιώνιο στις 20 Δεκεμβρίου 2012, έχοντας 5 πόντους με 1/3 δίποντα και 1/2 τρίποντα, 1 ριμπάουντ, 3 ασίστ και 2 κλεψίματα. Στην Ευρωλίγκα αγωνίστηκε κόντρα στην Ζαλγκίρις Κάουνας έχοντας μια αξιοσημείωτη εμφάνιση με 16 πόντους σε 17 λεπτά συμμετοχής όντας από τους καλύτερους παίκτες του αγώνα. Ο Καπόνο είχε ακόμη 1/1 δίποντο, 4/6 τρίποντα, 2/2 βολές, 2 ασίστ και 2 κερδισμένα φάουλ, συγκεντρώνοντας 15 βαθμούς στο σύστημα αξιολόγησης. Στις 10 Φεβρουαρίου 2013, ο Παναθηναϊκός κατέκτησε το Κύπελλο Ελλάδας, κόντρα στον Ολυμπιακό με 81-78 με τον Καπόνο να έχει 8 πόντους σε κρίσιμα σημεία του αγώνα. Τον Μάρτιο του 2013 και ενώ τα λεπτά συμμετοχής του Αμερικανού είχαν μειωθεί αισθητά, ο Καπόνο ζήτησε να αποχωρήσει από τον σύλλογο. Σε εννιά ματς στην Α1 ο Τζέισον Καπόνο είχε 7.8 πόντους μέσο όρο, 1.6 ριμπάουντ, 2.1 ασίστ και 0.8 κλεψίματα. Στην Ευρωλίγκα ο 32χρονος τότε γκαρντ είχε 7.4 πόντους, 1 ριμπάουντ, 1 ασίστ και 0.9 λάθη ανά παιχνίδι.Στις 28 Μαΐου 2014, ανακοίνωσε την απόσυρσή του από την αγωνιστική δράση, μετά από ένα χρόνο απουσίας από τα παρκέ. Μαϊάμι Χιτ Πρωταθλητής ΝΒΑ: (2006) Παναθηναϊκός Κύπελλο Ελλάδας: (2013) 2x Νικητής του διαγωνισμού τριών πόντων του NBA All Star Game: (2007, 2008) 2x Πρώτος στα ποσοστά τριπόντου στο ΝΒΑ: (2007, 2008) Βιογραφία στο ΝΒΑ